b'\n_START_ARTICLE_\nKrivokljun\n_START_SECTION_\nOpis\n_START_PARAGRAPH_\nKrivokljun zraste v dol\xc5\xbeino do 16 cm, odrasle ptice pa tehtajo med 35 in 40 g in imajo razpon kril do 30 cm. Samci in samice se dobro lo\xc4\x8dijo \xc5\xbee na prvi pogled. Samec je po ve\xc4\x8dini ope\xc4\x8dnato rde\xc4\x8de barve samice pa so medlo rumeno zelene barve. Krila so pri obeh spolih sive do sivo rjave barve Zna\xc4\x8dilnost krivokljuna je prekri\xc5\xbean kljun, ki pa postane tak \xc5\xa1ele pri odraslih pticah. Mladi\xc4\x8di, ki so sivo rjavo progasti imajo namre\xc4\x8d raven kljun._NEWLINE_Osnovna hrana krivokljuna so semena iglavcev, popki listavcev in \xc5\xbeu\xc5\xbeelke. V drugi polovici zime pa se lahko ob\xc4\x8dasno pojavlja v krmilnicah ob gozdnem robu.\n_START_SECTION_\nHabitat in raz\xc5\xa1irjenost\n_START_PARAGRAPH_\nKrivokljun se zadr\xc5\xbeuje v me\xc5\xa1anih in iglastih gozdovih, tudi v visokogorju po Evropi, Aziji in Severni Ameriki. V Sloveniji gnezdi od januarja pa vse do marca, gnezdilno obdobje pa je zelo odvisno od tega, koliko obrodijo iglavci, in se lahko za\xc4\x8dne kadarkoli. Samice v vrhovih kro\xc5\xa1enj iglavcev spletejo skodeli\xc4\x8dasto gnezdo pod goste vise\xc4\x8de veje, ki slu\xc5\xbeijo kot nekak\xc5\xa1na streha. Vanj znesejo v dveh leglih od 3 do 5 zelenkasto-belih jajc.'